Polisie lê beslag op miljoene rande se diamante | Netwerk24
Polisie lê beslag op miljoene rande se diamante
Deur Isabel Venter 09 Oktober 2019 19:48
Lede van TTR24 en die polisie deursoek die swart BMW vir diamante en ander edelgesteentes.Foto: TTR24
Die polisie deursoek Dinsdag die verdagte se bagasie op soek na nog diamante. Foto: TTR24
'n Man van die Noord-Kaap is Dinsdag in Johannesburg in hegtenis geneem nadat diamante en ander edelgesteentes van miljoene rande in sy besit gevind is.
TTR24 (Track, Trace & Recover), 'n veiligheidsmaatskappy in Johannesburg, het die polisie in die saak gehelp.
Dié maatskappy het glo 'n wenk gekry oor diamante wat in die Goudstad gesmokkel gaan word.
Sers. Bongi Mdletshe, polisiewoordvoerder, het bevestig dat een verdagte Dinsdag in hegtenis geneem is.
Nog twee mans was saam met die verdagte, maar is vrygelaat nadat hulle ondervra is.
Netwerk24 verneem die waarde van die diamante wat in die verdagte se motor, 'n swart BMW, gevind is, word op nagenoeg R65 miljoen geraam.
Die verdagte is glo in Rosebank Mall gevang waar hy na bewering op die punt was om die diamante te verkoop.
Nie al die diamante waarop beslag gelê is, was geslyp nie. Die polisie het ook op ander edelgesteentes beslag gelê wat in plastieksakkies toegedraai en in die motor versteek was.
Die verdagte kon nie dadelik 'n permit of handelslisensie toon nie en is op die plek in hegtenis geneem.
"Die polisie moet nog vasstel of die man wettig in besit van die diamante en ander edelgesteentes was," het Mdletshe gesê.